Zdravo, ja sam Courtney iz službe *„WomenLivingWell.org“* odakle su krenule *„Dobro Jutro Djevojke“*.

Nalazimo se u 3. tjednu *„Učiniti svoj dom utočištem“*, i ovu godinu naša je tema *„Uspori za duhovni rast“*.

Ovaj tjedan želim podijeliti s tobom o jednoj stvari koju možeš promijeniti u svom molitvenom životu i tako promijeniti svoj molitveni život dramatično.

Bog je upravo sad s tobom. Da, baš sad dok gledaš ovaj video (čitaš prijevod).

Moramo vježbati prisutnost Božju. On je s nama. On nas toliko voli. Kada usporimo, tada toliko puno rastemo u duhu i molimo se, idemo dublje/bliže Njemu. Što je naš odnos s Bogom bliži (intimniji, iskreniji) tada se i molimo više.

Ali, navikle smo na klik mišem: kliknemo i odmah dobijemo odgovor. Pa opet kliknemo i odmah dobijemo odgovor, i opet klinemo i još jedan brzi odgovor je tu.

Ali, nije tako kad molimo.

Kad molimo, tada moramo čekati na Boga. Znači, molimo i čekamo, i čekamo i čekamo... I to nam može biti teško. U stvari, vidjela sam da kad molim za iste stvari, ponavljam molitve za svoje prijateljice i svoju obitelj, za financije i različite krize koje mi se događaju, to stalno ponavljanje... i da budem iskrena... moj molitveni život ponekad je dosadan.

Zato želim govoriti o tome kako možemo promijeniti i dramatično uticati na svoj molitveni život.

To je: moli Bibliju.

Kako?

Uzmi stih ili odlomak i primijeni na svoj život. Učini Bibliju osobnom.

Vi koje me pratite duže vrijeme, znate da čitamo kroz Bibliju, od korica do korica, 1 poglavlje dnevno (od ponedjeljka do petka) i ako se pitate što čitam, čitam ono što vodim on-line. Ali, tokom godine imamo pauze i u to vrijeme najdraže mi je čitati 1 poglavlje iz Izreka (Mudrih izreka) dnevno. U stvari, ne samo da čitam to poglavlje, već i molim to što čitam za sebe i svoje najbliže. Želim ti pokazati što i kako ja to radim.

Evo primjera: Ako je 15. u mjesecu, taj dan ću čitati Izreke 15.

Izreke 15,1 kažu: *„Blag odgovor odvraća jarost, a mučna riječ uspaljuje gnjev.“*

Pročitat ću taj stih/redak i onda ću moliti za sebe: Gospodine, daj mi blag odgovor kada sam ljuta, pomogni mi da nemam teške (mučne) riječi s djecom kada me iznerviraju.

Onda se molim za svog sina. Molim se: Gospodine, daj mu blag odgovor kada se ljuti, pomogni mu da ne bude grub. Onda se molim i za svoju kćer: Gospodine, pomogni joj da ne bude gruba, pomogni joj da bude blaga kada je ljuta.

Zatim idem na slijedeći stih: *„Jezik mudrih ispravno se služi znanjem, a usta ludih prosiplju bezumlje. “*

Tada se molim: Gospodine, pomogni nam da naš jezik nije lud, da ne govorimo gluposti.

Stih 3 kaže: *„Oči su GOSPODNJE na svakome mjestu: promatraju zle i dobre.“*

Sada zahvaljujem Gospodinu jer nas On vidi, promatra i stražari nada mnom, nad mojom djecom.

I tako... vidiš kako to možeš raditi? Redak po redak kroz Pismo i moliti Bibliju.

Kada ne znaš kako se moliti za sebe i svoje najdraže, Biblija nam u tome pomaže.

Ovaj tjedan proučavat ćemo Psalam 40 i možeš baš to raditi.

Psalam 40, 1 kaže: *„Čekao sam, čekao na GOSPODA;“* – upravo to možeš moliti: Gospodine, pomogni mi da budem strpljiva dok čekam na Tebe...

Ili, možeš to moliti za prijateljicu. Imam prijateljicu koja je obeshrabrena jer Gospodin nije još odgovorio na njene molitve. Mogu moliti za nju: Gospodine, pomogni joj da bude strpljiva, daj joj snage dok čeka na Tebe.

Onda ideš na idući redak i tako se moliš, redak po redak.

Ako se odlomak koji čitaš ne uklapa u ono što prolaziš, nastavi dalje. Ovo možeš raditi i s Poslanicama u Novom zavjetu.

Kada ne znaš kako se moliti, pitaj Duha Svetog kako se moliti.

U Rimljanima 8,26-27 piše (samo da nađem stranicu): *“A tako nam i Duh pomaže u našim slabostima. Ne znamo naime što bismo se pomolili kako bi trebalo, ali se sam Duh zauzima za nas neizrecivim uzdisajima. A Onaj koji proniče srca zna koja je težnja Duha — da se po Božjoj volji zauzima za svete.“*

Voliš li ovo? Kada ne znaš kako moliti, Duh Sveti zna! On zna s čime se boriš. On zna tamu, teškoće koje te muče. Na Njega se možeš osloniti i reći: Duše Sveti, Ti me zastupaj. Pomogni mi, daj mi riječi molitve, da molim po Tvojoj volji.

Kada ne znaš kako moliti, umiri se, utišaj se, čekaj Boga i tako naš odnos s Njim postaje dublji, bliži. On je s tobom. On te toliko voli. On nas želi čuti svaki dan da molimo.

Tu je naš izazov za ovaj tjedan: napravi promjenu, moli Bibliju za sebe i svoje najmilije.

Kao praksa da tvoj dom bude utočište i tu je izazov: nastavi paliti svoju svijeću i zahvaljivati, neka blaga glazba i dalje svira u tvom domu i dodaj tome još nešto, izađi i kupi si mali buket cvijeća. (U mom dućanu imaju male bukete za $5.) Stavi ga negdje gdje ga možeš vidjeti i neka te podsjeća da Stvoritelj tog cvijeća voli tebe i da te sluša, sluša što mu govoriš, što dijeliš s Njim.

Nastavi hodati s Kraljem!